text:
технически изисквания. За ECDIS за ВВП, работеща в информационен режим, не се изисква одобрение на типа. При поискване документацията се предоставя на разположение на компетентните органи и ползвателите.
 2.2.
 Конфигурации на системата
 2.2.1.
 Конфигурация на системата 1: Оборудване за ECDIS за ВВП — самостоятелна система без връзка с радиолокатор
 В тази конфигурация на системата е възможна работа само в информационен режим (вж. раздел 4Б, фигура 1).
 2.2.2.
 Конфигурация на системата 2: Оборудване за ECDIS за ВВП — паралелно инсталиране и свързване с радиолокатор
 Тази конфигурация на системата позволява работа както в информационен режим, така и в навигационен режим (вж. раздел 4Б, фигура 2).
 2.2.3.
 Конфигурация на системата 3: Оборудване за ECDIS за ВВП, използващо монитора на свързаното радиолокационно оборудване
 В тази конфигурация мониторът на радиолокационното оборудване се използва и от оборудването на ECDIS за ВВП. Необходимо условие за този режим е съвпадане на графичните параметри на двата видеосигнала и превключвател на видеосигнал, позволяващ бързо превключване на източниците на видеосигнал (вж. раздел 4Б, фигура 3).
 Тази конфигурация на системата позволява работа както в информационен режим, така и в навигационен режим.
 2.2.4.
 Конфигурация на системата 4: Радиолокационно оборудване с вградени функции на ECDIS за ВВП
 Тази конфигурация на системата представлява радиолокационна инсталация с вградени функции на ECDIS за ВВП, която може да работи както в информационен режим, така и в навигационен режим (вж. раздел 4Б, фигура 4).
 3.
 ИЗИСКВАНИЯ ПО ОТНОШЕНИЕ НА ЕКСПЛОАТАЦИОННИТЕ ПОКАЗАТЕЛИ
 3.1.
 Експлоатационни показатели на апаратната част
 а)
 Оборудването на ECDIS за ВВП в навигационен режим трябва да е проектирано и произведено така, че да издържа на типичните въздействия на околната среда на борда на плавателен съд без влошаване на качеството и надеждността на работата. Освен това то не трябва да смущава работата на друго съобщително и навигационно оборудване.
 б)
 В конфигурацията, описана в глава 2.2.4 от настоящия раздел, всички компоненти на ECDIS за ВВП, инсталирани в рулевата рубка, трябва да отговарят на изискванията за оборудване от клас б) „защитено от климатични въздействия“, установени със стандарт EN 60945, като се изключи фактът, че температурният диапазон на изпитване е ограничен между 0 °C и + 40 °C (докато в EN 60945 този диапазон е от – 15 °C до + 55 °C), освен ако в настоящото приложение не е указано друго. В конфигурациите, описани в глави 2.2.2 и 2.2.3 от настоящия раздел, е достатъчно съответствие с изискванията за маркировка CE.
 3.2.
 Експлоатационни показатели на програмното осигуряване
 Програмното осигуряване за управляване, визуализация и изпълняване на функциите на ECDIS за ВВП трябва да е проектирано, разработено, реализирано и изпитано в съответствие с изискванията към програмното осигуряване, описани в раздел 4А от настоящото приложение.
 3.3.
 Експлоатационни показатели на органите за управление
 а)
 Работата със системата трябва да е проста, целесъобразна и в съответствие с обичайните стандарти за потребителския интерфейс. Експлоатационното състояние на системата и на свързаните подчинени технически устройства трябва да се посочва ясно.
 б)
 Органите за управление трябва да са възможно най-малко и да са ограничени до необходимия брой.
 в)
 Не е разрешено използване на безжично дистанционно управление.
 г)
 Прекъсвачът за включване


text:
и изключване трябва да е конструиран и разположен така, че да е невъзможно случайно превключване.
 д)
 Означенията върху органите за управление трябва да са с височина на символите не по-малка от 4 mm и да могат да се четат при всички условия, които могат да възникнат в рулевата рубка.
 е)
 Яркостта и осветяването на органите за управление трябва да могат да се регулират до необходимите стойности.
 3.4.
 Експлоатационни показатели на монитора
 Разпоредбите на глави 3.4.2—3.4.7 са препоръчителни за ECDIS за ВВП в информационен режим.
 3.4.1.
 Размери на изображението
 а)
 В навигационен режим изображенията от картата и от радиолокатора трябва да са с размери не по-малки от 270 mm × 270 mm.
 б)
 В информационен режим се прилагат изискванията на раздел 1, точка 4.1, буква в).
 3.4.2.
 Ориентация на екрана
 а)
 Ако екранът е с правоъгълна форма, той може да се монтира с хоризонтална или вертикална ориентация, при условие че са спазени изискванията за минималните размери на изображението, определени в раздел 3.4.1.
 б)
 Тъй като пространството в рулевата рубка на съдовете за плаване по вътрешните водни пътища обикновено е ограничено, а плавателният съд обичайно следва оста на фарватера, за предпочитане е екранът да се монтира в положение с вертикална ориентация.
 3.4.3.
 Разделителна способност на изображението
 Изискваната разделителна способност е 5 m за обхвата 1200 m. От това изискване следва, че един пиксел покрива площ 2,5 m × 2,5 m, т.е. по късата страна на изображението има около 1000 пиксела.
 3.4.4.
 Цветове на изображението
 Системата трябва да може да изобразява доказалите се в ергономично отношение цветови комбинации за работа през деня и през нощта.
 3.4.5.
 Яркост на изображението
 Яркостта на изображението трябва да може да се регулира така, че да е подходяща за всички условия на работа. Това се отнася особено за минималната яркост при работа през нощта.
 3.4.6.
 Опресняване на изображението
 а)
 Честотата на опресняване на изображението на картата не трябва да е по-малка от честотата на опресняване на изображението от радиолокатора (≥24 пъти в минута).
 б)
 Не се допускат колебания на яркостта между две последователни опреснявания на изображението.
 в)
 При монитори с редова развивка кадровата честота на монитора не трябва да е по-малка от 60 Hz.
 3.4.7.
 Технология на монитора
 Трябва да се използват монитори, които са нечувствителни към магнитните полета, които могат да са налице в рулевата рубка на съдовете за плаване по вътрешните водни пътища.
 4.
 РАБОТНИ ФУНКЦИИ
 4.1.
 Режим на работа
 а)
 Ако оборудването може да работи и в двата режима на работа, трябва да е предвидена възможност за превключване между навигационен режим и информационен режим.
 б)
 Системата трябва да има индикация за текущия режим на работа.
 в)
 Трябва да са предвидени подходящи мерки за предотвратяване на случайно изключване на навигационния режим.
 4.2.
 Вградени настройки (запаметяване/възпроизвеждане) в навигационен режим
 а)
 След включване ECDIS за ВВП се задейства с предварително зададена умерена яркост на изображението, която нито заслепява в тъмна обстановка, нито прави изображението невидимо в ярко осветена обстановка.
 б)
 Стойностите на другите параметри след включване може да са установените преди предходното изключване или запаметените стойности.
 4.3.
 Визуализиране

type: legislation

jurisdiction: EU


text:
на информацията от СЕНК в навигационен режим
 а)
 Изображението от радиолокатора трябва ясно да се различава от изображението на картата, независимо от избраната цветова таблица.
 б)
 Разрешава се само монохромно представяне на текущото изображение от радиолокатора.
 в)
 Изображението на картната информация не трябва да закрива или да влошава важни участъци на изображението от радиолокатора. Изпълнението на това изискване се осигурява чрез подходящи записи в справочните таблици (вж. раздел 3 от настоящото приложение, глава 2.2, поле „код за радиолокатора“). Поради това прозрачността на насложеното изображение от радиолокатора трябва се определя от потребителя.
 г)
 Изображенията от картата и от радиолокатора трябва да са с еднакъв мащаб.
 д)
 Линията на направлението трябва винаги да е видима.
 е)
 Допълнително може да се изобразяват силуетът на собствения плавателен съд и периметърът на безопасност.
 4.4.
 Ориентация, позициониране и местене на картата
 а)
 В навигационен режим са разрешени само ориентации на картата „относително движение, с носа напред“ при „центрирано“ или „отместено“ изобразяване на плавателния съд, както е необходимо за изображението от радиолокатора.
 б)
 В информационен режим се препоръчват поне ориентациите на картата „север нагоре“ и „успоредно на оста на фарватера“, както и изобразяване на местоположението. При свързване с датчик за местоположение изобразяваната част от картата може автоматично да следва местоположението на собствения плавателен съд.
 4.5.
 Местоположение и пеленг на собствения плавателен съд
 а)
 В навигационен режим местоположението на собствения плавателен съд трябва винаги да е видимо в границите на изобразявания район, независимо дали е „центрирано“ или „отместено“, както е определено в документа, посочен в раздел 1, точка 2, буква е).
 б)
 В навигационен режим линията на направлението от центъра на екрана нагоре трябва винаги да е видима и да съответства на направлението на собствения плавателен съд.
 4.6.
 Плътност на информацията
 Плътността на информацията трябва да може да се настройва най-малко на следните три нива: „минимална“, „стандартна“ и „максимална“. Освен информацията, изобразявана при стандартна плътност, в режима с максимална плътност се изобразяват и всички други обекти, като визуализацията може да се включва и изключва по желание поотделно за обектите от всеки вид. Всички изобразявани обекти са определени в „Стандарт за експлоатационните показатели“ и в „Стандарт за визуализацията“ (включително в „Библиотека на изобразяваните символи за ECDIS за ВВП“) (раздели 1 и 3 от настоящото приложение).
 4.7.
 Обхвати /дистанционни кръгове
 а)
 В навигационен режим са предписани следните фиксирани обхвати и дистанционни кръгове съгласно правилата за радиолокаторите:
 Обхват
 Дистанционни кръгове
 500 m
 100 m
 800 m
 200 m
 1200 m
 200 m
 1600 m
 400 m
 2000 m
 400 m
 4000 m
 800 m
 б)
 Допуска се използване на по-малки и по-големи обхвати на изображението с най-малко четири и най-много шест дистанционни кръга.
 в)
 В навигационен режим ECDIS за ВВП трябва да изобразява фиксирани дистанционни кръгове през интервалите, определени в букви а) и б), и поне един подвижен маркер за дистанция (VRM).
 г)
 Включването и изключването на фиксираните дистанционни кръгове не трябва да зависи от включването и изключването на VRM, а изображенията им трябва ясно да се различават.
 д)
 Позиционирането на VRM и съответната индикация за дистанцията трябва да са с


text:
еднаква стъпка на изменение и еднаква точност.
 е)
 Функциите на подвижния маркер за дистанция (VRM) и на линията на електронния пеленг (EBL) могат допълнително да се реализират чрез курсор и цифрова индикация на дистанцията и пеленга на точката, в която е разположен курсорът в момента.
 4.8.
 Яркост на изображението в навигационен режим.
 а)
 Яркостта на изображението трябва да се регулира така, че да е подходяща за условията на работа. Това е особено важно при работа в тъмно обкръжение.
 б)
 Яркостите на изображенията от картата и от радиолокатора трябва да се регулират независимо една от друга.
 в)
 Поради големите разлики в околната осветеност през ясен ден и през тъмна нощ системата трябва да разполага с отделно регулиране на основната яркост в допълнение към регулирането в цветовите таблици в менюто.
 4.9.
 Цветове на изображението
 Трябва да се поддържат поне цветовите комбинации за изобразяване през деня, по здрач и нощем, които са включени в Библиотеката на изобразяваните символи 6.0 в S-52 на МХО (цветови таблици).
 4.10.
 Допълнителни данни
 а)
 Трябва да е възможно получаването на цялата скрита текстова и/или графична информация, свързана с някой от изобразените на картата обекти, избран от потребителя.
 б)
 Допълнителната текстова и/или графична информация не трябва да закрива изображението на водния път в навигационната карта.
 4.11.
 Възможности за извършване на измервания
 а)
 Системата трябва да позволява извършване на измервания на дистанции и пеленги.
 б)
 Разделителната способност и точността трябва да са не по-лоши от тези на монитора, но не се допуска да се предлагат по-добри стойности, отколкото позволяват данните от картата.
 4.12.
 Въвеждане и редактиране на данни от капитана
 а)
 ECDIS за ВВП трябва да позволява въвеждане, съхраняване, променяне и изтриване на допълнителна картна информация от капитана (обекти, въведени от капитана) както в навигационен, така и в информационен режим.
 б)
 Тези въведени обекти трябва да могат да се различават от оригиналните данни в СЕНК и да не покриват или влошават изображението от радиолокатора в навигационен режим.
 4.13.
 Зареждане и актуализиране на СЕНК
 а)
 Всички ръчно изпълнявани операции по зареждане или актуализиране на картите трябва да са възможни само когато системата не е в навигационен режим.
 б)
 Автоматичното актуализиране не трябва да влошава показателите на навигационното изображение.
 в)
 Системата трябва да има функция за възстановяване на предходно състояние, която позволява връщане към последната функционираща комбинация.
 4.14.
 Изобразяване и наслагване на изображението от радиолокатора
 а)
 Изображението от радиолокатора е задължително за работа в навигационен режим.
 б)
 Размерите, разделителната способност и атрибутите на изображението от радиолокатора трябва да отговарят на съответните изисквания към радиолокаторите.
 в)
 Изображението от радиолокатора не трябва да се влошава от другата изобразявана информация (вж. също точка 4.3, буква в) от настоящия раздел).
 г)
 Наслагване на различни информационни слоеве се допуска, ако при това се спазват функционалните изисквания към системата.
 д)
 Наслагване на информация за местоположението и ориентацията на други плавателни съдове се разрешава само ако:
 — информацията е актуална (в реално време) и
 — давността на информацията не надвишава стойностите за максимална давност, дадени в първата таблица в раздел 1, точка 5.1, буква д). Символите трябва да бъдат


text:
маркирани като неактуални, ако давността на информацията е над 30 секунди за движещи се плавателни съдове. Информацията за местоположението на собствения плавателен съд се показва само когато местоположението е открито от бордова подсистема, но не и ако тя е получена от повторителна станция.
 е)
 Насложената информация за местоположението и ориентацията на други плавателни съдове, получена чрез системи за прихващане и проследяване, се изтрива от екрана на определена от потребителя дистанция. На екрана се извежда информация за активирането на този елемент, както и за избрания обхват на зоната за ограничен достъп.
 ж)
 Само ако има информация за посоката на движение на други съдове, местоположението и ориентацията на тези плавателни съдове може да се представя чрез:
 — насочен триъгълник или
 — истински силует (в мащаб),
 Във всички други случаи се използва общ символ (препоръчва се осмоъгълник; кръг се използва само в приложения за вътрешните водни пътища).
 з)
 Трябва да е възможно картата и другите информационни слоеве да се изключват чрез един лесно достъпен елемент за управление или лесно достъпна част от менюто, като на монитора остава само изображението от радиолокатора.
 и)
 Ако системата за следене на качеството и достоверността на работата на ECDIS за ВВП установи, че картата не може да се ориентира и/или позиционира с точността, изисквана от настоящото приложение, на екрана се извежда предупреждение и изображението на картата автоматично се изключва. Ако няма сигнал от радиолокатора, системата превключва в информационен режим. И в двата случая или се изобразява предупреждение, или се подава сигнал. Прехвърлянето трябва винаги да е възможно чрез ръчно действие.
 4.15.
 Пряко достъпни функции на ECDIS за ВВП
 а)
 Изисква се пряк достъп до следните работни функции:
 — ОБХВАТ,
 — ЯРКОСТ,
 — ЦВЕТОВЕ,
 — ПЛЪТНОСТ НА ИНФОРМАЦИЯТА.
 б)
 За тези функции системата трябва да има или отделни елементи за контрол, или отделни части от основното меню, които са постоянно видими.
 4.16.
 Постоянно видими функционални параметри
 Следните функционални параметри трябва винаги да са видими:
 — текущ ОБХВАТ,
 — СТАТУС на датчиците (в навигационен режим: настройка на радиолокатора, качество на данните за местоположението, предупреждения; в информационен режим: ако са свързани — приемник на сигнали от GNSS, AIS и насочващо устройство),
 — избрано НИВО НА ВОДАТА (ако е налично),
 — избрана БЕЗОПАСНА ДЪЛБОЧИНА (ако е налична),
 — избрана ПЛЪТНОСТ НА ИНФОРМАЦИЯТА.
 5.
 СЕРВИЗНИ ФУНКЦИИ
 Сервизните функции трябва да са защитени срещу неправомерен достъп с парола или по друг подходящ начин. Те не може да са избираеми в навигационен режим.
 Изискванията на глави 5.1—5.3 се прилагат само за използване в навигационен режим.
 5.1.
 Статична корекция на позицията на картата
 а)
 Местоположението на собствения плавателен съд се представя „центрирано“ или „отместено“ в съответствие с изискванията към радиолокационното оборудване. Местоположението на картата трябва да съответства на изображението от радиолокатора. При въвеждане на абсолютни данни за местоположението допустимата статична разлика между действителното местоположение на радиолокатора и изобразения център на радиолокатора не трябва да превишава 1 m.
 б)
 Трябва да е възможно грешката от отместването да се коригира (разстоянието между датчика за местоположението и антената на радиолокатора).
 5.2.
 Статична корекция на ориентацията на картата
 а)
 Разликата


text:
между ориентациите на линията на направлението и надлъжната ос на плавателния съд не трябва да превишава ±1,0 градус.
 б)
 Изображенията от картата и от радиолокатора трябва да са с еднаква ориентация. Статичната разлика между посоките на линията на направлението и ориентацията на картата не трябва да превишава ±0,5 градуса.
 5.3.
 Настройване на интерфейсите
 а)
 Трябва да е възможно да се конфигурират интерфейсите на свързаните датчици, изпълнителните механизми и сигналите.
 б)
 Интерфейсите трябва да отговарят на съществуващите за тях технически спецификации, определени в документа, посочен в раздел 1, точка 2, буква л), и спецификациите за интерфейса на индикаторите на скоростта на поворот (20 mV/deg/min), както е определено в документа, посочен в раздел 1, точка 2, буква г).
 6.
 ИЗПИТВАНЕ НА АПАРАТНАТА ЧАСТ И ЗАДЪЛЖИТЕЛНИ СЕРТИФИКАТИ
 а)
 Изпитването се състои в сравняване на изпитваното оборудване (ИО) с изискванията от настоящото приложение.
 б)
 Доказано еквивалентни изпитвания и доказани и документирани резултати от изпитванията се приемат без повтаряне на изпитванията.
 в) Цялата глава 6 е валидна за работа в навигационен режим, като изискванията, в които не се посочва изрично работата в навигационен режим, са валидни също така за информационен режим.
 6.1.
 Устойчивост на въздействията на околната среда в навигационен режим
 а)
 Съгласно точка 2.2.4 от настоящия раздел оборудването за ECDIS за ВВП трябва да отговаря на изискванията на документа, посочен в раздел 1, точка 2, буква к), относно устойчивостта на въздействията на околната среда (влажност, вибрации и температура; в стеснен температурен диапазон, съгласно точка 3.1 от настоящия раздел) и относно електромагнитната съвместимост.
 б)
 Доставчикът или негов представител представят декларация за съответствие, издадена от акредитирана лаборатория.
 6.2.
 Документация на оборудването
 Техническата документация се проверява относно нейната пълнота, целесъобразност и разбираемост, а също и дали е достатъчна за безпроблемно инсталиране, настройване и експлоатация на оборудването.
 6.3.
 Интерфейси
 а)
 Всички интерфейси се документират точно и пълно.
 б)
 Електронните схеми се проектират така, че да са механично и електрически надеждни и да не влошават работата на свързаното с тях оборудване.
 6.4.
 Характеристики на органите за управление
 Проверяват се ергономичните и функционалните аспекти на работата на всички органи за управление, които трябва да съответстват на изискванията на настоящото приложение.
 6.5.
 Характеристики на монитора в навигационен режим
 Мониторът трябва да отговаря на изискванията на настоящото приложение относно размера на изображението, изобразяваните цветове, разделителната способност и регулирането на яркостта.
 7.
 ИЗПИТВАНЕ НА ВИЗУАЛИЗИРАНЕТО НА КАРТАТА, РАБОТАТА И ФУНКЦИИТЕ
 7.1.
 Подготовка на изпитваното оборудване (ИО)
 ИО се инсталира, сглобява и свързва съгласно ръководството за инсталация. След включване на оборудването се зарежда изпитвателната СЕНК.
 7.2.
 Изпитване на режимите на работа
 Включват се и се изпитват един след друг всички режими на работа, описани в ръководството за експлоатация. Трябва да са изпълнени изискванията на глава 4 от настоящия раздел.
 7.3.
 Изпитване на изобразяваните обекти
 Проверява се дали се виждат и дали са правилно изобразени всички обекти, включени в изпитвателната СЕНК. За това изпитване се включва режимът „максимална плътност“ на изобразяваната информация. Системата трябва да може да визуализира най-малко всички обекти от „Стандарт за визуализацията при ECDIS за ВВП“ (раздел 3 от настоящото приложение). Допълнително


text:
е разрешено използването на други набори от символи, избираеми от ползвателя.
 Ако за представяне на картна информация се използват символи, които се отклоняват от документа, посочен в раздел 1, точка 2, буква и), Библиотеката на изобразяваните символи за ECDIS за ВВП, те трябва да:
 — бъдат четливи;
 — бъдат определени и с недвусмислено значение;
 — бъдат с достатъчен размер, за да са подходящи за номиналното разстояние на наблюдение.
 Символите, които се добавят в Библиотеката на изобразяваните символи за ECDIS, трябва ясно да се различават от първоначалните символи в библиотеката.
 7.4.
 Изпитване на зависещата от мащаба плътност на информацията (SCAMIN)
 а)
 Проверява се дали е правилно инсталирана функцията за SCAMIN (минималният мащаб, при който даден обект може да се изобразява от ECDIS).
 б)
 При това изпитване се използва обхватът, в който обектът трябва да е видим в съответствие с неговия списък от стойности за SCAMIN (вж. глава 8.4 от документа, посочен в раздел 1, точка 2, буква з)).
 7.5.
 Изпитване на регулирането на яркостта в навигационен режим
 С оборудването за ECDIS за ВВП се работи в тъмно помещение и яркостта се намалява до минималното ниво. Яркостта на изобразяваните обекти не трябва да превишава 15 cd/m2, а яркостта на фона — 0,5 cd/m2.
 7.6.
 Изпитване на цветовете
 Проверява се последователно съответствието с настоящото приложение на всички избираеми от потребителя цветови таблици по S-52.
 7.7.
 Изпитване на функциите за измерване
 а)
 Всички показвани цифрови стойности за линията на електронния пеленг (EBL) и подвижния маркер за дистанция (VRM) трябва точно да съвпадат със стойностите от аналоговите сигнали за EBL и VRM (или да съответстват на координатите на курсора).
 б)
 Точността и стъпката на изменение на цифровата индикация трябва да са същите, както при аналоговите стойности на EBL и VRM.
 7.8.
 Изпитване на функцията за актуализиране на картата
 Преди и след всяка стъпка на изпитването по начина, описан в ръководството за експлоатация, на екрана се извеждат номерата на версиите на заредената СЕНК и на нейните актуализации.
 — Стъпка 1: зареждане на изпитвателната СЕНК,
 — Стъпка 2: актуализиране на изпитвателната СЕНК,
 — Стъпка 3: изпитване на функцията за възстановяване на предходното състояние,
 — Стъпка 4: зареждане на нова СЕНК.
 След актуализиране на картата трябва да е възможно извикване и изобразяване на всички обекти, засегнати от актуализацията.
 7.9.
 Изпитване на визуализацията на обектите в повече от една клетка за един и същи район
 а)
 Проверява се дали всички обекти от изпитвателната СЕНК и от допълнително насложената изпитвателна СЕНК са видими и правилно изобразени. За това изпитване се включва режимът „максимална плътност“ на изобразяваната информация.
 б)
 Изпитва се дали е възможно да се изберат за изобразяване една или повече конкретни клетки, ако за дадения район има няколко клетки от различни производители, които са с еднаква употреба.
 в)
 Изпитва се дали изпитвателната батиметрична ЕНК се изобразява правилно заедно с базовата СЕНК и дали е в съответствие с глава 6 от документа, посочен в раздел 1, точка 2, буква и).
 8.
 ИЗПИТВАНЕ НА ИЗОБРАЗЯВАНЕТО И РАБОТАТА С ИЗОБРАЖЕНИЕТО ОТ РАДИОЛОКАТОРА В НАВИГАЦИОНЕН РЕЖИМ
 8.1.
 Подготовка
 а)
 За целите на изпитването


text:
производителят или доставчикът осигурява сериен интерфейс за системата, която трябва да бъде одобрена (т.е. за изпитваното оборудване — ИО), който осигурява същите текущи стойности (под формата на символни низове в съответствие с документа, посочен в раздел 1, точка 2, буква л)) за местоположението и направлението, които се използват за позициониране и ориентиране на картата.
 б)
 При изпитването се използва координатна система, чиито стойности за местоположението и направлението се сравняват със стойностите от ИО.
 в)
 ИО се свързва с радиолокатор от одобрен тип (по избор на доставчика).
 г)
 Изображението от радиолокатора се настройва по обхват и пеленг спрямо линията на направлението.
 8.2.
 Изпитване на изображението от радиолокатора без подложено изображение от картата
 а)
 Ако изображението от радиолокатора се представя от оборудването на ECDIS за ВВП, но работата с радиолокатора продължава да се контролира от пулта за управление на радиолокационната система (раздел 4Б, фигури 2 и 3), изображението на радиолокатора, представяно от монитора на ECDIS за ВВП, се счита за допълнителен монитор на елемент от радиолокационната система. В този случай изображението от радиолокатора трябва да отговаря на съответните изисквания към монитора и изображението от набора изисквания за радиолокатори и индикатори за скоростта на поворот, определени в документа, посочен в раздел 1, точка 2, буква е).
 б)
 Ако ИО е радиолокационна инсталация с вградени функции на ECDIS за ВВП (вж. раздел 4Б, фигура 4), тя трябва да отговаря на всички изисквания от стандартите за радиолокационно оборудване и индикатори за скоростта на поворот, както е определено в документа, посочен в раздел 1, точка 2, буква е).
 8.3.
 Изпитване на изображението от радиолокатора, насложената информация от други плавателни съдове и подложената карта
 Оборудването за ECDIS за ВВП се инсталира в еталонна среда. Тя може да е реална (на плавателен съд) или симулирана. Подава се информация с различна давност за местоположението и ориентацията на други плавателни съдове (съгласно техническите спецификации за AIS за ВВП).
 8.3.1.
 Изпитване на насложеното изображение от радиолокатора
 а)
 Изображението от радиолокатора не трябва да се влошава от изображението на картата (вж. точка 4.3, буква в) от настоящия раздел).
 б)
 Наслагването на информация за местоположението и ориентацията на други плавателни съдове се разрешава само ако:
 — информацията е актуална (почти в реално време) и
 — давността на информацията не надвишава стойностите за максимална давност, указани в първата таблица в раздел 1, точка 5.1, буква д), Стандарт за експлоатационните показатели на ECDIS за ВВП. Символите трябва да бъдат маркирани като неактуални, ако давността на информацията е над 30 секунди за движещи се плавателни съдове. Информацията за определяне на местоположение на собствения плавателен съд не се изобразява, ако е получена от повторителна станция.
 в)
 Насложената информация за местоположението и ориентацията на други плавателни съдове, получена чрез системи за прихващане и проследяване, трябва да се изтрива от екрана на определена от потребителя дистанция. На екрана се извежда информация за активирането на този елемент, както и за избрания обхват на зоната за ограничен достъп.
 г)
 Ако има информация за посоката на движение на други съдове, местоположението и ориентацията на тези плавателни съдове се представят чрез:
 — насочен


text:
триъгълник или
 — истински силует (в мащаб).
 За всички други съдове се използва общ символ (препоръчва се осмоъгълник, кръг се използва само за приложения за вътрешните водни пътища).
 д)
 Трябва да е възможно картата и другите информационни слоеве да се изключват чрез един лесно достъпен елемент за управление или лесно достъпна част от менюто, като на монитора остава само изображението от радиолокатора.
 е)
 Изображението от картата трябва да се опреснява не по-късно от изображението от радиолокатора.
 8.3.2.
 Изпитване на позиционирането и ориентацията на картата
 а)
 Статичното отместване на картата не трябва да превишава ±5 m във всички обхвати до 2000 m включително.
 б)
 Статичната разлика по азимута между ориентациите на изображенията от радиолокатора и от картата не трябва да превишава ±0,5°.
 в)
 Демонстрира се коригирането на параметрите от букви а) и б) в сервизен режим.
 г)
 Динамичното отклонение на ориентацията на картата при скорости на поворот под ±60°/min не трябва да превишава ±3°.
 д)
 Тези изпитвания се извършват визуално или чрез оценка на данни от измервания.
 8.3.3.
 Изпитване на съответствието на мащаба
 За да се оцени дали мащабът на картата съответства достатъчно добре на мащаба на изображението от радиолокатора, информацията от картата се сравнява с добре известни опорни точки, присъстващи в изображението от радиолокатора.
 9.
 ИЗПИТВАНЕ НА ПРЕДУПРЕЖДЕНИЯТА И ИНДИКАЦИИТЕ
 а)
 Изпитват се генерираните от ECDIS за ВВП предупреждения, както и тези, получавани от свързаните към ECDIS датчици.
 б)
 Процедурата на изпитване в навигационен режим обхваща следните случаи:
 — произволна неизправност във ECDIS за ВВП (вградено изпитвателно оборудване),
 — липсващ сигнал за местоположението,
 — липсващ сигнал от радиолокатора,
 — липсващ сигнал за скоростта на поворот,
 — липсващ сигнал за направлението,
 — невъзможност за постигане на съответствие между изображенията от радиолокатора и картата.
 — липсващ сигнал от AIS.
 в)
 Процедурата на изпитване в информационен режим обхваща следните случаи:
 —
 произволна неизправност във ECDIS за ВВП (вградено изпитвателно оборудване),
 —
 липсващ сигнал за местоположението,
 —
 липсващ сигнал за направлението,
 —
 липсващ сигнал от AIS.
 Производителите на ECDIS за ВВП трябва да потвърдят в своята системна документация, че системата включва посочените процедури за изпитване и сигнални индикатори в информационен режим.
 10.
 ИЗПИТВАНЕ НА МЕРКИТЕ ПРИ ВЪЗНИКВАНЕ НА ПРОБЛЕМИ В НАВИГАЦИОНЕН РЕЖИМ
 а)
 Изпитването демонстрира реакцията на ECDIS за ВВП при повреда на вътрешен или външен компонент, както и възможните и необходимите действия на оператора.
 б)
 Освен това се проверява дали в ръководството за експлоатация необходимите действия на оператора са описани пълно и точно.
 РАЗДЕЛ 4А: МЕРКИ ЗА ОСИГУРЯВАНЕ НА КАЧЕСТВОТО НА ПРОГРАМНОТО ОСИГУРЯВАНЕ [
 1.
 ОБЩИ ИЗИСКВАНИЯ
 Програмното осигуряване, използвано в навигационен режим, е важен компонент на безопасността на навигационната система. Доставчиците на навигационни системи трябва да проверяват дали всички програмни компоненти, използвани в навигационен режим, позволяват безопасно корабоводене във всички ситуации.
 Изискванията от глави 1.1—1.5 са приложими само за работа в навигационен режим, докато изискванията от глави 1.6 и 1.7 са приложими както за навигационен, така и за информационен режим.
 1.1.
 Изисквания към проектирането на програмното осигуряване
 Компонентите на програмното осигуряване трябва да са ясно проектирани с помощта на установени методи за


text:
проектиране на програмни продукти. Техническото задание на проекта трябва да посочва как при проектирането на програмното осигуряване се решават въпросите, свързани с изискванията за безопасност.
 Необходимо е да се изготви ръководство за стила на програмното осигуряване, в което се определят стилът на програмиране и документиране, разделянето на модули, анализът на конфликти и изпитването на програмните компоненти. Изисква се документиране на техническото задание и проекта за всеки компонент на програмното осигуряване.
 1.2.
 Изисквания към реализацията
 Реализацията на програмните модули трябва да се извършва от квалифицирани специалисти, разбиращи напълно проектните изисквания и изискванията за безопасност.
 Ако програмното осигуряване на навигационната система се разработва от двама или повече разработчици, трябва да се използва система за управление на версиите, която да елиминира конфликтите между разработваните модули.
 Реализацията на програмното осигуряване трябва да съответства на техническото задание и на ръководството за стила на програмиране. Освен това в хода на реализацията трябва да се вземат предвид добре известните, често възникващи на този етап проблеми (в зависимост от използвания програмен език). Това включва, но не се ограничава до:
 — обработка на невалидни указатели,
 — неинициализирани променливи,
 — проверка на диапазоните (за стойностите на данните),
 — проверка на размерите на масивите,
 — разпределяне и освобождаване на памет,
 — обработка на изключенията.
 При използване на паралелна обработка (например многобройни изчислителни нишки, задачи или процеси), реализацията трябва да решава проблемите, свързани с осигуряването на безконфликтна обработка. Това включва, но не се ограничава до:
 — условия на конкурентен достъп,
 — проблеми при извикване след прекъсване,
 — обръщане на предимството,
 — взаимно блокиране.
 1.3.
 Изисквания към изпитването
 Програмните модули се изпитват съгласно изискванията в техническото задание. Резултатите от изпитването се сравняват с техническото задание и се документират в протоколи от изпитвания.
 Изпитванията включват изпитване на модулите и изпитване на системата. Доставчиците на навигационни системи трябва да гарантират тяхната стабилност с помощта на подробни изпитвания със симулатори. Симулаторът трябва да позволява да се наподобяват изцяло условията за корабоводене, включително всички необходими външни датчици.
 1.4.
 Изисквания към компонентите от трети производители
 Компоненти от трети производители, например продукти на ПОО (производители на оригинално оборудване), включват програмно осигуряване, което не е разработено от доставчика на навигационната система. Това включва, но не се ограничава до:
 — статично или динамично свързани библиотеки,
 — технически средства за компютризирано проектиране и за генериране на изходен или обектен програмен код,
 — операционни системи.
 Програмните компоненти от трети производители се подбират в съответствие с общите изисквания за безопасност. Доставчикът на навигационната система трябва да докаже, че програмното осигуряване от трети производители отговаря на високите изисквания за безопасна навигация, като представи подходящи сертификати за качество или чрез подробни и доказуеми изпитвания на компонентите.
 1.5.
 Изисквания към допълнителните функции в навигационен режим
 Навигационните системи могат да поддържат в навигационен режим и допълнителни функции, ако те са полезни. Тези функции не трябва да смущават изпълнението на други изисквания в навигационен режим.
 Доставчикът на навигационната система отговаря за осигуряване на допълнителното изпитвателно оборудване, необходимо за проверка на характеристиките на интерфейсите и протоколите, както и за изпитванията за съответствие с техническите спецификации за ECDIS за ВВП.
 1.6.


text:
Език
 Допълнителните езикови версии на ECDIS за ВВП от одобрен тип се представят отново за одобряване на типа, с цел да се провери преводът на потребителския интерфейс. Процедурата на одобряване на типа е предвидена само за системи в навигационен режим.
 Квалифицираната институция, която провежда процедурата за одобряване на типа на ECDIS за ВВП, може да поиска от производителя на системата да предостави експертиза от сертифициран преводач по отношение на правилния превод на конкретен език.
 1.7.
 Изисквания към предоставяната на потребителя документация
 Документацията (ръководствата) трябва да съдържа подробна информация за оборудването, инсталирането, експлоатацията и техническото обслужване на навигационната система. Важната за потребителя информация трябва да е ясна, разбираема и да на съдържа ненужни технически термини. Ръководствата за потребителя се издават на английски, френски, немски и нидерландски език. Техническото описание на системата може да се предоставя само на английски език.
 2.
 МЕТОДИ ЗА ИЗПИТВАНЕ И ИЗИСКВАНИ РЕЗУЛТАТИ
 2.1.
 Изпитване за работа в навигационен режим
 2.1.1.
 Изисквания към експлоатационните показатели
 Навигационната система трябва надеждно да определя местоположението и направлението. Освен това системата трябва да проверява дали стойностите за местоположението и направлението съответстват на изискванията за точност.
 Местоположението и направлението се изчисляват и показват спрямо една и съща опорна точка. Обикновено това е центърът на антената на радиолокатора. Стойностите за местоположението трябва да се преизчисляват най-малко с честотата на въртене на антената на радиолокатора.
 2.1.1.1. Местоположение
 Навигационната система трябва да определя и да показва местоположението на плавателния съд. При нормални работни условия трябва да се изпълняват следните минимални изисквания:
 а)
 Средната стойност на местоположението не трябва да се отклонява с повече от 5 метра от истинското местоположение и отклонението трябва да включва всички систематични грешки.
 б)
 Стандартното отклонение σ не трябва да превишава 5 метра и трябва да е въз основа само на случайните грешки.
 в)
 Системата трябва да открива отклонения, превишаващи 3σ, в рамките на 30 секунди.
 Горните резултати се проверяват чрез реалистични изпитвания с продължителност не по-малка от 60 минути.
 2.1.1.2. Направление
 Навигационната система трябва да определя и да показва направлението на съда. Необходимо е да се изпълняват следните минимални изисквания:
 а)
 Средната стойност на определения ъгъл на направлението не трябва да се отклонява с повече от 1 градус от полученото от радиолокатора направление и отклонението трябва да включва всички систематични грешки. Разликата между направлението на съда и определеното с радиолокатора направление трябва да е по-малка от 1 градус.
 б)
 Стандартното отклонение σ не трябва да превишава 2 градуса и трябва да е въз основа само на случайните грешки.
 Горните резултати се проверяват чрез реалистични изпитвания с продължителност не по-малка от 60 минути.
 2.1.2.
 Повреда на датчик
 Навигационната система трябва да следи в реално време дали процедурата за определяне на местоположението и направлението работи нормално. Системата трябва да открива в рамките на 30 секунди възникващите проблеми. При откриване на неизправна работа навигационната система информира потребителя за възникналия проблем и за последствията във връзка с корабоводенето.
 Ако предупреждение за критичен датчик сигнализира, че местоположението или направлението не са с необходимата точност, навигационната карта се изключва.
 2.1.3.
 Интерфейс за изпитване на експлоатационните показатели на


text:
системата
 Доставчикът на навигационната система трябва да я оборудва за времето на изпитванията за съответствие със стандартен интерфейс IEC 61162-1, по който се предава използваната от системата информация за местоположението и направлението. Тази информация се кодира чрез фрази по IEC 61162-1 (вж. документа, посочен в раздел 1, точка 2, буква к)), известни като GGA (Global Positioning System Fix Data) и HDT (Heading True). Допускат се и допълнителни фрази като RMC (Recommended Minimum Navigation Information), ROT (Rate Of Turn) и VTG (Track made good and Ground speed).
 Предпочита се тези символни низове да се изпращат на интервал 0,1 секунди, като максималният интервал не трябва да надвишава една секунда. Местоположението и направлението съответстват на определенията в глави 2.1.1.1 и 2.1.1.2 от настоящия раздел.
 2.2.
 Общи изпитвания на програмното осигуряване
 2.2.1.
 Документация на оборудването
 За одобрение се представят следните документи, които придружават всяка ECDIS за ВВП, използвана в навигационен режим:
 — ръководство за потребителя,
 — ръководство за инсталиране,
 — ръководство за техническо обслужване.
 Следните документи и файлове се представят по време на процедурата за одобряване, но не е необходимо да се предоставят на крайните потребители:
 — техническо задание,
 — ръководство за стила на програмното осигуряване,
 — сертификати за програмните компоненти от трети производители или протоколи от изпитвания и симулации.
 Представените документи и файлове трябва да позволяват пълна проверка на съответствието с техническите спецификации за ECDIS за ВВП.
 Ръководство на потребителя трябва да се доставя с всяка система ECDIS за ВВП.
 2.2.2.
 Изпитване за издръжливост в навигационен режим
 Навигационната система трябва успешно да премине изпитване за издръжливост — 48-часова непрекъсната работа при нормални работни условия. Системата трябва да разполага със стандартни интерфейси за следене на работата и ресурсите ѝ по време на изпитването. Резултатите от следенето не трябва да показват признаци за нестабилност, блокиране на памет или друг вид влошаване на работата на системата с времето. Ако навигационната система поддържа допълнителни функции при работа в навигационен режим, по време на изпитванията трябва да се предостави нужното изпитвателно оборудване, заедно с всички документи, упоменати в глава 1.7 от настоящия раздел.
 3.
 ИЗМЕНЕНИЯ НА СЕРТИФИЦИРАНИ НАВИГАЦИОННИ СИСТЕМИ
 3.1.
 Общи изисквания
 Инсталираните на борда навигационни системи трябва да са функционално еквивалентни на сертифицираната от органите система. За всяка система доставчикът на навигационни системи предоставя декларация за съответствие с техническите спецификации за ECDIS за ВВП и за функционалната ѝ еквивалентност със сертифицираната система.
 Компетентният орган има право по всяко време да проверява съответствието на инсталираните системи с изискванията към ECDIS за ВВП.
 3.2.
 Изменения на апаратната част и програмното осигуряване
 Доставчикът на навигационни системи може да променя програмното осигуряване или апаратната част, ако при това се запазва съответствието с изискванията към ECDIS за ВВП. Измененията трябва да са напълно документирани и се представят на компетентния орган заедно с описание на въздействието им върху навигационната система. Ако счете за необходимо, компетентният орган може да поиска частично или пълно подновяване на сертификата на системата. Горното се отнася и за използване на одобрена ECDIS за ВВП с друга езикова версия на операционната система.
 Следните изменения не засягат сертифицирането на системата и


text:
за тях е необходимо само да се уведомява компетентният орган:
 — несъществени изменения на компоненти от трети производители (например актуализации на операционната система или библиотеките),
 — използване на равностойни или по-добри компоненти на апаратната част (напр. по-бърз микропроцесор, нови версии на интегралните схеми, равностойна графична платка и др.),
 — несъществени изменения на изходния програмен код или на документацията.
 РАЗДЕЛ 4Б: КОНФИГУРАЦИЯ НА СИСТЕМАТА (ФИГУРИ)
 Фигура 1
 ECDIS за ВВП — самостоятелна система без връзка с радиолокатор (конфигурация на системата 1)
 Фигура 2
 ECDIS за ВВП — паралелно инсталиране със свързване с радиолокатор (конфигурация на системата 2)
 Фигура 3
 ECDIS за ВВП — свързана с радиолокатор и общ монитор (конфигурация на системата 3)
 Фигура 4
 Навигационно радиолокационно оборудване с вградени функции на ECDIS за ВВП (конфигурация на системата 4)
 РАЗДЕЛ 5: РЕЧНИК НА ТЕРМИНИТЕ
 Термин или съкращение
 Определение
 Източник
 Съкращение
 6-символен код на обекта/атрибута.
 Документът, посочен в раздел 1, точка 2, буква а)
 Изпълнителен елемент
 Изпълнителният елемент преобразува електрическа величина във физична величина от друг вид (напр. оптична). Изпълнителният елемент извършва преобразувания, обратни на извършваните от и датчика.
 AIS
 Бордово оборудване, позволяващо автоматична идентификация на корабите с цел подобрено следене, както и записване на данните от пътуването и други функции. Системата за автоматична идентификация следва да е в съответствие с техническите стандарти и стандартите за работа, установени в глава V от Конвенцията SOLAS (Конвенция за безопасност на човешкия живот по море).
 Документът, посочен в раздел 1, точка 2, буква с)
 Максимална плътност на информацията
 Максимална плътност на информацията (пълна визуализация) означава изобразяване на максималното количество информация от СЕНК. Освен информацията в режим на стандартна визуализация (стандартна плътност на информацията), в този режим се изобразяват и всички други обекти от базата данни, като визуализацията им може да се включва и изключва по желание.
 Раздел 1 от настоящото приложение
 Атрибут
 Определена характеристика на обект (напр. категория на светлината, граници на сектор, характеристики на светлината и др.).
 Определения за различни атрибути могат да бъдат извлечени от каталога на обектите на ЕНК за ВВП, посочен в раздел 1, точка 2, буква з) от настоящото приложение.
 Документът, посочен в раздел 1, точка 2, буква а)
 Клетка (клетка на карта)
 Клетката е географски район, за който има данни в ЕНК за ВВП в батиметричната ЕНК за ВВП.
 Документът, посочен в раздел 1, точка 2, буква а)
 Калибриране на цветовете по CIE
 Процедура, чрез която се потвърждава, че цветовете, указани в S-52 на МХО, се възпроизвеждат правилно върху монитора на ECDIS.
 Документът, посочен в раздел 1, точка 2, буква в)
 Координатно начало
 Набор параметри, описващи отправната повърхнина или отправната координатна система, използвана за геодезичен контрол при изчисляването на координатите на точки от земната повърхност. Обикновено координатното начало се дефинира поотделно за хоризонталните и вертикални координати. За практическо използване на координатното начало е необходимо да съществуват една или повече точно определени точки, чиито координати са дадени спрямо това координатно начало.
 Хоризонталното координатно начало е набор параметри, описващи отправната координатна система, използвана за хоризонтален геодезичен контрол, като това обикновено са размерите и разположението на нормален елипсоид. (Хоризонталното координатно начало трябва


text:
да е съвместим с WGS 84.)
 Вертикалното координатно начало е повърхнина, спрямо която се изразяват височините и/или дълбочините (измерени дълбочини и височини на прилива). За височините обикновено се използва хоризонтална (еквипотенциална) повърхнина, приблизително средното морско равнище, а за дълбочините често се използва ниската вода.
 Документът, посочен в раздел 1, точка 2, буква в)
 и
 документът, посочен в раздел 1, точка 2, буква н)
 Базова визуализация
 Отговаря на „минимална плътност на информацията“ и означава минималното количество изобразявана информация от СЕНК, която не може да се намалява повече от оператора и която е необходима винаги, във всички географски области и при всички обстоятелства.
 Документът, посочен в
 раздел 1, точка 2, буква г)
 Термин или съкращение
 Определение
 Източник
 Мащаб на изображението
 Съотношението между дадено разстояние на екрана и съответното разстояние на терена, нормирано и изразено като отношение, напр. 1:10 000.
 Документът, посочен в раздел 1, точка 2, буква в)
 EBL
 Линия на електронния пеленг
 Раздел 4 от настоящото приложение
 ECDIS
 Система за изобразяване на електронни карти и информация (ECDIS) означава навигационна информационна система, която, при подходящи мерки за подсигуряване, може да бъде приета като съответстваща на актуалната карта, изисквана от правила V/19 и V/27 на Конвенцията SOLAS от 1974 г. в изменения ѝ вид, чрез изобразяването на избрана информация от системната електронна навигационна карта (СЕНК) с информация за местоположението от навигационните датчици, с цел да подпомага капитана при планирането и следенето на маршрута и, ако е необходимо, да изобразява допълнителна навигационна информация.
 Документът, посочен в раздел 1, точка 2, буква г)
 Контур
 Едномерен позиционен обект, определен от две или повече координатни двойки (или от два свързани възела) и незадължителни интерполационни параметри.
 Документът, посочен в раздел 1, точка 2, буква а)
 Електронна карта
 Много широк термин, означаващ данните, програмното осигуряване и електронната система, способни да изобразяват картна информация. Една електронна карта може да е или да не е еквивалентна на печатната карта, изисквана по SOLAS.
 Документът, посочен в раздел 1, точка 2, буква в)
 ЕНК
 Електронна навигационна карта; базата данни със стандартизирани съдържание, структура и формат, изготвена за употреба от ECDIS за ВВП под отговорността на упълномощени от правителството хидрографски служби. ЕНК съдържа информацията, необходима за безопасно корабоводене, като може да съдържа и допълнителна информация спрямо печатната карта (напр. маршрут за плаване), която се счита за необходима за безопасно корабоводене.
 Документът, посочен в раздел 1, точка 2, буква г)
 Клетка на ЕНК
 Географското разделяне на данните в ЕНК за целите на разпространяването на картата.
 Документът, посочен в раздел 1, точка 2, буква д)
 ETSI
 Европейски институт за стандарти в далекосъобщенията
 Изброяване
 Специфично качество или количество, приписано на атрибут (напр. за „водеща створна светлина“, ограничителните ъгли, кодът, указващ цвета на светлината — вж. „атрибут“).
 Документът, посочен в раздел 1, точка 2, буква о)
 Обект
 Идентифицируем набор информация. Обектът може да притежава атрибути и да е свързан с други обекти.
 Пълно или частично цифрово представяне на нещо чрез неговите характеристики (атрибути), неговата геометрия и (незадължително) връзките му с други обекти (напр. цифровото описание на сектора на навигационна светлина, включващо, наред с другото, границите на сектора, цвета


text:
на светлината, разстоянието на видимост и т.н., както и връзка към съответния фар, ако има такъв).Определения за различни обекти могат да бъдат извлечени от каталога на обектите на ЕНК за ВВП, посочен в раздел 1, точка 2, буква з) от настоящото приложение.
 Документът, посочен в раздел 1, точка 2, буква в)
 Каталог на обектите
 Изчерпателният списък на текущо идентифицираните обекти, атрибути и изброявания, разрешени за използване в ЕНК за ВВП.
 Документът, посочен в раздел 1, точка 2, буква о)
 Термин или съкращение
 Определение
 Източник
 Файл
 Идентифициран набор от записи съгласно S-57, обединени с конкретна цел. Съдържанието и структурата на файла трябва да са определени в продуктовата спецификация.
 Документът, посочен в раздел 1, точка 2, буква в)
 ГНСС
 Глобалната навигационна спътникова система (ГНСС) е система, която използва спътници за предоставяне на възможност за автономно определяне на местоположение върху земната повърхност.
 Направление
 Посоката, в която е ориентирана надлъжната ос на плавателния съд, обикновено изразена чрез ъгловото ѝ отстояние (до 360°) по посока на часовниковата стрелка от северната посока (действителна, магнитна или компасна).
 Документът, посочен в раздел 1, точка 2, буква в)
 Изображение с носа напред
 Изображението върху екрана (от радиолокатора или ECDIS) е ориентирано така, че направлението на плавателния съд винаги е насочено напред. Тази ориентация съответства на изгледа от мостика по посока на направлението на плавателния съд.
 Тази ориентация може да изисква често въртене на изображението върху екрана. Сменянето на курса или рискаенето на плавателния съд може да направи изображението в този нестабилизиран режим на изобразяване неразбираемо.
 Документът, посочен в раздел 1, точка 2, буква в)
 Интерфейс човек-машина (ИЧМ)
 Потребителският интерфейс (интерфейс човек-машина) е онази част от машината, която осъществява взаимодействието между човека и машината. Проектираните интерфейси човек-машина се подобряват, като се отчитат ергономичните (човешките) фактори. Съществуват много начини за разработване на екрани за интерфейса човек-машина (ИЧМ) за целите на приложения за работа с машина и за автоматизиране на процесите. Насоки, стандарти и ръководства, обхващащи проектирането на ИЧМ, са публикувани от ISA, ASM, ISO, NUREG и др.
 IEC
 Международна електротехническа комисия: международна (неправителствена) организация, която изготвя международните стандарти в областта на електротехниката и електрониката с цел улесняване на международната търговия.
 Документът, посочен в раздел 1, точка 2, буква в)
 МХО/IHO
 Международна хидрографска организация: координира работата на националните хидрографски служби; насърчава използването стандарти и предоставя консултации за развиващите се страни в областта на хидрографските измервания и издаването на навигационни карти и публикации.
 Документът, посочен в раздел 1, точка 2, буква в)
 Регистър на МХО
 Регистър на МХО за геопространствена информация за инфраструктурата. Регистърът е информационната система, в която се регистрира информацията. В случая на S-100 МХО поддържа регистър, който ще позволява да се съхраняват различни регистри с важна за хидрографията информация.
 Документът, посочен в раздел 1, точка 2, буква м)
 ММО
 Международна морска организация: (наричана преди IMCO) — специализирана агенция на ООН, отговаряща за безопасността по море, ефективността на корабоплаването и предотвратяването на замърсяването на морето от плавателните съдове.
 Документът, посочен в раздел 1, точка 2, буква в)
 Информационен режим
 Означава използването на ECDIS за вътрешните водни пътища само за получаване на


text:
информация, без насложено върху картата изображение от радиолокатора.
 Раздел 1 от настоящото приложение
 AIS за ВВП
 Система за автоматична идентификация за плавателни съдове по вътрешни водни пътища, както е определена в Регламент No 415/2007 за системи за прихващане и проследяване на корабите.
 Документът, посочен в раздел 1, точка 2, буква п)
 Термин или съкращение
 Определение
 Източник
 ECDIS за ВВП
 Система за изобразяване на електронни карти и информация за корабоплаването по вътрешните водни пътища, която визуализира избрана информация от системна електронна навигационна карта за вътрешните водни пътища (СЕНК за ВВП) и незадължително — информация от други навигационни датчици.
 Раздел 1 от настоящото приложение
 ЕНК за вътрешните водни пътища (ЕНК за ВВП)
 Електронната навигационна карта за вътрешните водни пътища (ЕНК за ВВП) е база данни със стандартизирани съдържание, структура и формат, предназначена за използване от системи за изобразяване на електронни карти и информация за ВВП, инсталирани на борда на плавателни съдове, преминаващи по вътрешни водни пътища. ЕНК за ВВП се издава или от компетентна правителствена агенция, или под ръководството на такава агенция, като съответства на стандарти, разработени първоначално от Международната хидрографска организация (МХО) и усъвършенствани от групата за хармонизиране на ЕНК за ВВП. ЕНК за ВВП съдържа информацията, необходима за безопасно корабоводене по вътрешните водни пътища, и може да съдържа и допълнителна информация спрямо печатната карта (напр. маршрут за плаване, машинно разпознаваеми графици за работа и др.), която може да бъде счетена за необходима за безопасно корабоводене и планиране на рейса.
 Раздел 1 от настоящото приложение
 Област на ЕНК за ВВП
 Област в рамките на Регистър на МХО за геопространствена информация за инфраструктурата, предназначена за вписвания, свързани с ЕНК за ВВП.
 Документът, посочен в раздел 1, точка 2, буква м)
 СЕНК за ВВП
 Системна електронна навигационна карта за вътрешните водни пътища: база данни, получена при преобразуването на ЕНК за ВВП чрез ECDIS за ВВП с цел използване по предназначение, съдържаща подходящо актуализирани ЕНК за ВВП, както и други данни, избрани от капитана. На практика тази база данни се използва от ECDIS за ВВП за формиране на изображението и за изпълнение на другите навигационни функции. СЕНК за ВВП може да съдържа информация и от други източници.
 Раздел 1 от настоящото приложение
 Комбинирано изображение
 Означава ориентирано с носа напред изображение, показващо относителното движение и състоящо се от СЕНК за ВВП с насложено върху него изображение от радиолокатора със същия мащаб, отместване и ориентация.
 Раздел 1 от настоящото приложение
 Справочна таблица
 Таблица с инструкции за символите, свързваща обектите в СЕНК със символи от точки, линии или области и определяща приоритета на изобразяване, приоритета на информацията от радиолокатора, категорията по ММО и незадължителната група за визуализация.
 Документът, посочен в раздел 1, точка 2, буква в)
 Навигационен режим
 Означава използването на ECDIS за ВВП за управление на плавателния съд при насложено върху картата изображение от радиолокатора.
 Раздел 1 от настоящото приложение
 Ориентация на изображението със север напред
 Изображението (от радиолокатора или ECDIS) върху екрана е ориентирано така, че северната посока винаги да е насочена напред.
 Документът, посочен в раздел 1, точка 2, буква в)
 Друга навигационна информация


text:
Навигационна информация извън тази в СЕНК, която може да се изобразява от ECDIS, например информацията от радиолокатора.
 Документът, посочен в раздел 1, точка 2, буква в)
 Собствен плавателен съд
 Термин за означаване на плавателния съд, на който работи ECDIS.
 Документът, посочен в раздел 1, точка 2, буква в)
 Периметър на безопасност на собствения плавателен съд
 Контур, свързан със собствения плавателен съд и избран от капитана между наличните в СЕНК, който се използва от ECDIS за различно изобразяване на безопасните и опасни райони, както и за генериране на предупреждения при опасност от засядане.
 Документът, посочен в раздел 1, точка 2, буква в)
 Термин или съкращение
 Определение
 Източник
 Стандарт за експлоатационните показатели за ECDIS за ВВП
 Стандарт, разработен под ръководството на ММО, за определяне на минималните изисквания към експлоатационните показатели на навигационните и други устройства, изисквани съгласно Конвенцията SOLAS и включени в MSC.232(82), приет от ММО на 5 декември 2006 г.
 Документът, посочен в раздел 1, точка 2, буква в)
 Допълнителни данни (данни за обекта)
 Резултатът от търсене в базата данни на допълнителна информация за изобразен символ — точка, линия или област — която не се изобразява от символа.
 Документът, посочен в раздел 1, точка 2, буква в)
 Библиотека на изобразяваните символи за ECDIS
 Набор от предимно цифрови спецификации, включващи библиотеки на символи, цветови схеми, справочни таблици и правила, свързващи всеки обект и атрибут на СЕНК със съответното изображение на екрана на ECDIS. Публикувани от МХО в приложение А към специална публикация No 52 (S-52).
 Документът, посочен в раздел 1, точка 2, буква в)
 Продуктова спецификация
 Определено подмножество от пълната спецификация и съответните правила, пригодено към предназначението на предаваните данни.
 (Продуктовата спецификация за ЕНК определя съдържанието, структурата и другите задължителни характеристики на ЕНК.)
 Документът, посочен в раздел 1, точка 2, буква в)
 Обхват (на радиолокатор)
 Разстояние от антената на радиолокатора. За корабоплаване по вътрешните водни пътища обхватът на радиолокатора трябва да може да се превключва на степени в съответствие с правилата за радиолокаторите.
 Документът, посочен в раздел 1, точка 2, буква р)
 Изображение с относително движение
 При изображение с относително движение картната информация и целите на радиолокатора се движат на екрана спрямо плавателния съд, чието положение е изобразено неподвижно на екрана.
 Документът, посочен в раздел 1, точка 2, буква в)
 Планиране на маршрута
 Функция на ECDIS, при която се изобразява районът, необходим за проучване на желания маршрут, за избор и маркиране на пътя, междинните точки и навигационните съобщения.
 Документът, посочен в раздел 1, точка 2, буква г)
 SCAMIN
 Минималният мащаб, при който може да се използва даден обект, напр. за изобразяване от ECDIS.
 Документът, посочен в раздел 1, точка 2, буква а)
 СЕНК
 Системна електронна навигационна карта: Вътрешна база данни в ECDIS за ВВП, получена в резултат на преобразуване на ЕНК и техните актуализиращи файлове и на други данни, добавени от капитана на плавателния съд. На практика ECDIS използва тази база данни за генериране на изображението и за изпълнение на другите навигационни функции. СЕНК може да съдържа информация и от други източници.
 Документът, посочен в раздел 1, точка 2, буква в)
 Позиционен


text:
обект
 Обект, който съдържа информация за местоположението на реални обекти.
 Документът, посочен в раздел 1, точка 2, буква в)
 Стандартна плътност на информацията
 Стандартното количество информация от СЕНК, която се изобразява при включване на вътрешната ECDIS. Екран със стандартна плътност на информацията (стандартна визуализация) е обичайният режим на изобразяване на ECDIS за ВВП.
 Раздел 1 от настоящото приложение
 Прихващане и проследяване (на плавателни съдове)
 Прихващане: функция за поддържане на информация за състоянието на плавателния съд, евентуално допълнена с информация за товари и пратки; проследяване: и извличане на информация относно местонахождението на плавателния съд, евентуално съчетана с информация за товари, пратки и оборудване, както е посочено в Регламент No 415/2007 за системи за прихващане и проследяване на корабите.
 Документът, посочен в раздел 1, точка 2, буква п)
 Термин или съкращение
 Определение
 Източник
 Изображение с реално движение
 При изображението с реално движение собственият плавателен съд и целите на радиолокатора се движат на екрана спрямо неподвижното изображение на картната информация.
 Документът, посочен в раздел 1, точка 2, буква в)
 Потребителски настройки
 Възможността да се запомнят за следващо използване настройки на органите за управление на визуализацията и работата на системата.
 Раздел 1 от настоящото приложение
 VRM
 Подвижен маркер за дистанция.
 Раздел 4 от настоящото приложение
 WGS 84
 Световна геодезична система: Геодезичната база за „Навигационно спътниково измерване на време и разстояние — глобална система за местоположение“, която дава възможност за измерването на разстояния по земната повърхност и нейните образувания и която е разработена от Министерството на отбраната на Съединените щати. Тази глобална геодезична координатна система се препоръчва от МХО за използване в хидрографията и картографията.
 Документът, посочен в раздел 1, точка 2, буква н)
 Допълнение 1
 Сравнение на структурите на стандарта за (морска) ECDIS и на техническите спецификации за ECDIS за ВВП
 (Морска) ECDIS
 ECDIS за ВВП
 ОТВОРЕН ФОРУМ ПО ВЪПРОСИТЕ НА ECDIS
 http://ienc.openecdis.org
 MSC.232(82) на ММО — преработен стандарт за експлоатационните показатели на ECDIS, декември 2006 г.
 Допълнение 1:
 Справочни документи
 Допълнение 2:
 Информацията от СЕНК, достъпна за целите на визуализирането в рамките на планирането и следенето на маршрута
 Допълнение 3:
 Навигационни елементи и параметри Допълнение 4:
 Области, за които съществуват специални условия Допълнение 5:
 Предупреждения и индикатори
 Допълнение 6:
 Изисквания за подсигуряване
 Допълнение 7:
 Режим на работа RCDS
 РАЗДЕЛ 1: Стандарт за експлоатационните показатели
 S-57 на МХО: Стандарт за предаване на цифрови хидрографски данни, издание 3.1, притурка No 2, юни 2009 г.
 Част 1: Общо въведение
 Част 2: Теоретичен модел на данните
 Част 3: Структура на данните
 Допълнение A: Каталог на МХО на обектите
 Въведение
 Глава 1:
 Класове на обектите
 Глава 2:
 Атрибути
 Приложение Б:
 Справочник за връзките между атрибути и класове
 Допълнение Б:
 Продуктови спецификации
 Допълнение Б.1: Продуктова спецификация за ЕНК
 Приложение А: Използване на каталога на обектите на ЕНК Приложение Б: Пример за код за циклична проверка с остатък (CRC)
 Допълнение Б.2: Продуктова спецификация за справочника за данните в каталога на МХО на обектите
 РАЗДЕЛ 2: Стандарт за данните за ЕНК за ВВП
 Каталог на обектите на ЕНК за ВВП
 Каталог на обектите на батиметрична ЕНК за ВВП
 Продуктова спецификация за


text:
ЕНК за ВВП
 Продуктова спецификация за батиметрична ЕНК за ВВП
 Ръководство за кодиране за ЕНК за ВВП
 S-62 на МХО, Кодове на производителите на ЕНК, издание 2.5, декември 2009 г.
 РАЗДЕЛ 2a: Кодове на производителите и на водните пътища
 Кодове на производителите и на водните пътища
 (Морска) ECDIS
 ECDIS за ВВП
 ОТВОРЕН ФОРУМ ПО ВЪПРОСИТЕ НА ECDIS
 S-52 на МХО, Спецификация за съдържанието на картите и начините на изобразяване в ECDIS, издание 6, март 2010 г.
 Приложение А: Библиотека на МХО на изобразяваните символи на ECDIS
 Приложение Б: Процедура за първоначалното калибриране на цветни екрани
 Приложение В: Процедура за поддържане на калибровката на екрани
 Допълнение 1: Указания за актуализиране на електронните карти
 Приложение А: Определения и съкращения
 Приложение Б: Текуща практика при актуализиране на печатните карти
 Приложение Г: Ориентировъчно определяне на обема на данните
 РАЗДЕЛ 3: Стандарт за визуализацията
 Библиотека на изобразяваните символи за ECDIS за ВВП
 Справочни таблици
 Символи
 Условни процедури за изобразяване на символи
 IEC 61174, издание 3.0: ECDIS — Експлоатационни изисквания и изисквания към експлоатационните показатели, методи на изпитване и изисквани резултати от изпитванията, 2008—2009 г.
 РАЗДЕЛ 4: Експлоатационни изисквания и изисквания към експлоатационните показатели, методи за изпитване и изисквани резултати от изпитванията
 РАЗДЕЛ 4А: Мерки за осигуряване на качеството на програмното осигуряване
 РАЗДЕЛ 4Б: Конфигурации на системата
 Допълнение 1 към S-32: Хидрографски речник — Речник на термините в областта на ECDIS
 РАЗДЕЛ 5: Речник на термините
 (1)
 Регламент (ЕО) No 414/2007 на Комисията от 13 март 2007 г. относно техническите насоки при планирането, въвеждането и оперативното използване на речните информационни услуги (RIS), посочени в член 5 от Директива 2005/44/ЕО на Европейския парламент и на Съвета относно хармонизираните речни информационни услуги (RIS) по вътрешните водни пътища на Общността (ОВ L 105, 23.4.2007 г., стр. 1).


text:
 14.1.2020
 BG
 Официален вестник на Европейския съюз
 LI 8/1
 РЕГЛАМЕНТ ЗА ИЗПЪЛНЕНИЕ (ЕС) 2020/19НА СЪВЕТА
 от 13 януари 2020 година
 за прилагане на член 2, параграф 3 от Регламент (ЕО) No 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на Регламент за изпълнение (ЕС) 2019/1337
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (1), и по-специално член 2, параграф 3 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 8 август 2019 г. Съветът прие Регламент за изпълнение (ЕС) 2019/1337 (2) за прилагане на член 2, параграф 3 от Регламент (ЕО) No 2580/2001, с който се създава актуализиран списък на лицата, групите и образуванията, по отношение на които се прилага Регламент (ЕО) No 2580/2001 („списъкът“).
 (2)
 Съветът представи на всички лица, групи и образувания изложение на основанията за включването им в списъка, когато това беше осъществимо на практика.
 (3)
 С известие, публикувано в Официален вестник на Европейския съюз, Съветът информира лицата, групите и образуванията в списъка, че е решил те да продължат да бъдат включени в него. Съветът информира също тези засегнати лица, групи и образувания за възможността да поискат изложение на основанията на Съвета за включването им в списъка, в случай че подобно изложение още не им е било предоставено.
 (4)
 Съветът направи преглед на списъка в съответствие с изискванията на член 2, параграф 3 от Регламент (ЕО) No 2580/2001. При посоченото преразглеждане Съветът взе предвид възраженията, представени му от засегнатите страни, както и актуализираната информация, получена от компетентните национални органи относно статуса на включените в списъка лица и образувания на национално равнище.
 (5)
 Съветът се увери, че компетентните органи, посочени в член 1, параграф 4 от Обща позиция 2001/931/ОВППС (3) на Съвета, са взели решения по отношение на всички лица, групи и образувания в списъка, че са участвали в терористични действия по смисъла на член 1, параграфи 2 и 3 от Обща позиция 2001/931/ОВППС. Съветът стигна също така до заключението, че за лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, следва да продължат да се прилагат специалните ограничителни мерки, предвидени в Регламент (ЕС) No 2580/2001.
 (6)
 Списъкът следва съответно да бъде актуализиран и Регламент за изпълнение (ЕС) 2019/1337 следва да бъде отменен,
 ПРИЕ НАСТОЯЩИЯ РЕГЛАМЕНТ:
 Член 1
 Списъкът, предвиден в член 2, параграф 3 от Регламент (ЕО) No 2580/2001, се съдържа в приложението към настоящия регламент.
 Член 2
 Регламент за изпълнение (ЕС) 2019/1337 се отменя.
 Член 3
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 13 януари 2020 година.


text:
За Съвета
 Председател
 A. METELKO-ZGOMBIĆ
 (1) ОВ L 344, 28.12.2001 г., стр. 70.
 (2) Регламент за изпълнение (ЕС) 2019/1337 на Съвета от 8 август 2019 г. за прилагане на член 2, параграф 3 от Регламент (ЕО) No 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на Регламент за изпълнение (ЕС) 2019/24 (ОВ L 209, 9.8.2019 г., стр. 1).
 (3) Обща позиция 2001/931/ОВППС на Съвета от 27 декември 2001 г. за прилагането на специални мерки за борба с тероризма (ОВ L 344, 28.12.2001 г., стр. 93).
 ПРИЛОЖЕНИЕ
 СПИСЪК НА ЛИЦАТА, ГРУПИТЕ И ОБРАЗУВАНИЯТА, ПОСОЧЕНИ В ЧЛЕН 1
 I. ЛИЦА
 1.
 ABDOLLAHI Hamed (известен също като Mustafa Abdullahi), роден на 11.8.1960 г. в Иран. Паспорт No: D9004878.
 2.
 AL-NASSER, Abdelkarim Hussein Mohamed, роден в Al Ihsa (Саудитска Арабия), гражданин на Саудитска Арабия.
 3.
 AL YACOUB, Ibrahim Salih Mohammed, роден на 16.10.1966 г. в Tarut (Саудитска Арабия), гражданин на Саудитска Арабия.
 4.
 ARBABSIAR Manssor (известен също като Mansour Arbabsiar), роден на 6.3.1955 или 15.3.1955 г. в Иран. Ирански и американски гражданин. Паспорт No: C2002515 (Иран); паспорт No: 477845448 (САЩ). Номер на национален документ за самоличност: 07442833, валиден до 15.3.2016 г. (свидетелство за управление на МПС от САЩ).
 5.
 ASADI Assadollah, роден на 22.12.1971 г. в Техеран (Иран), ирански гражданин. Ирански дипломатически паспорт No: D9016657.
 6.
 BOUYERI, Mohammed (известен също като Abu ZUBAIR, като SOBIAR, като Abu ZOUBAIR), роден на 8.3.1978 г. в Амстердам (Нидерландия).
 7.
 EL HAJJ, Hassan Hassan, роден на 22.3.1988 г. в Zaghdraiya, Sidon, Ливан, канадски гражданин. Паспорт No: JX446643 (Канада).
 8.
 HASHEMI MOGHADAM Saeid, роден на 6.8.1962 г. в Техеран (Иран), ирански гражданин. Паспорт No: D9016290, валиден до 4.2.2019 г.
 9.
 IZZ-AL-DIN, Hasan (известен също като GARBAYA, Ahmed, като SA-ID, като SALWWAN, Samir), Ливан, роден през 1963 г. в Ливан, гражданин на Ливан.
 10.
 MELIAD, Farah, роден на 5.11.1980 г. в Сидни (Австралия), австралийски гражданин. Паспорт No: M2719127 (Австралия).
 11.
 MOHAMMED, Khalid Shaikh (известен също като ALI, Salem, като BIN KHALID, Fahd Bin Adballah, като HENIN, Ashraf Refaat Nabith и като WADOOD, Khalid Adbul), роден на 14.4.1965 г. или на 1.3.1964 г. в Пакистан, паспорт No: 488555.
 12.
 ȘANLI, Dalokay (известен също като Sinan), роден на 13.10.1976 г. в Pülümür (Турция).
 13.
 SHAHLAI Abdul Reza (известен също като Abdol Reza Shala'i, като Abd-al Reza Shalai, като Abdorreza Shahlai, като Abdolreza Shahla'i, като Abdul-Reza Shahlaee, като Hajj Yusef, като Haji Yusif, като Hajji Yasir, като Hajji Yusif и като Yusuf Abu-al-Karkh), роден около 1957 г. в Иран. Адреси: (1) Kermanshah, Иран, (2) военна база Mehran, провинция Ilam, Иран.
 14.
 SHAKURI Ali Gholam, роден около 1965 г. в Техеран, Иран.
 15.
 SOLEIMANI Qasem (починал) (известен също като Ghasem Soleymani, като Qasmi Sulayman, като Qasem Soleymani, като Qasem Solaimani, като Qasem Salimani, като Qasem Solemani, като Qasem Sulaimani, като Qasem Sulemani), роден на 11.3.1957 г. в Иран. Ирански гражданин. Паспорт No: 008827 (ирански, дипломатически), издаден през 1999 г. Звание: генерал-майор.
 II. ГРУПИ И ОБРАЗУВАНИЯ
 1.
 „Abu Nidal Organisation“ — „ANO“ (Организация „Абу Нидал“)


text:
(известна също като „Fatah Revolutionary Council“ („Революционен съвет на Фатах“), като „Arab Revolutionary Brigades“ („Арабски революционни бригади“), като „Black September“ („Черен септември“), като „Revolutionary Organisation of Socialist Muslims“ („Революционна организация на мюсюлманите социалисти“).
 2.
 „Al-Aqsa Martyrs' Brigade“ („Бригади на мъчениците от Ал-Акса“).
 3.
 „Al-Aqsa e.V“ (Сдружение „Ал-Акса“).
 4.
 „Babbar Khalsa“ („Бабар Калса“).
 5.
 „Communist Party of the Philippines“ („Комунистическа партия на Филипините“), включително „New People's Army“ — „NPA“, Philippines („Нова народна армия — Филипини“).
 6.
 Дирекция за вътрешна сигурност на Министерството на разузнаването и сигурността на Иран.
 7.
 „Gama'a al-Islamiyya“ („Джамаа Ислямия“) (известна също като „Ал-Джамаа ал-Ислямия“) („Islamic Group“ – „IG“).
 8.
 „İslami Büyük Doğu Akıncılar Cephesi“ — „IBDA-C“ („Фронт на великите ислямски източни воини“).
 9.
 „Хамас“, включително „Hamas-Izz al-Din-al-Qassem“.
 10.
 „Hizballah Military Wing“ („Военно крило на ливанската „Хизбула“) (известно също като „Hezbollah Military Wing“, като „Hizbullah Military Wing“, като „Hizbollah Military Wing“, като „Hezballah Military Wing“, като „Hisbollah Military Wing“, като „Hizbu'llah Military Wing“, като „Hizb Allah Military Wing“ и като „Jihad Council“ (както и всички единици на негово подчинение, включително Организацията за външна сигурност)).
 11.
 „Hizbul Mujahideen“ — „HM“ („Муджахидини на Хизбула“).
 12.
 „Khalistan Zindabad Force“ — „KZF“ („Силата на Калистан Зиндабад“).
 13.
 „Kurdistan Workers' Party“ — „PKK“ („Кюрдска работническа партия“) (известна също като „KADEK“ и като „KONGRA-GEL“).
 14.
 „Liberation Tigers of Tamil Eelam“ — „LTTE“ („Тигри за освобождение на Тамил Илам“).
 15.
 „Ejército de Liberación Nacional“ („Национална армия за освобождение“).
 16.
 „Palestinian Islamic Jihad“ — „PIJ“ („Палестински ислямски джихад“).
 17.
 „Popular Front for the Liberation of Palestine“ — „PFLP“ („Народен фронт за освобождение на Палестина“).
 18.
 „Popular Front for the Liberation of Palestine — General Command“ („Народен фронт за освобождение на Палестина — Главно командване“) (известен също като „PFLP — General Command“).
 19.
 „Devrimci Halk Kurtuluș Partisi-Cephesi“ – „DHKP/C“ (известна също като „Devrimci Sol“ („Революционна левица“), и като „Dev Sol“) („Революционна армия/фронт/партия за народно освобождение“).
 20.
 „Sendero Luminoso“ — „SL“ („Сияйната пътека“).
 21.
 „Teyrbazen Azadiya Kurdistan“ – „TAK“ (известна също като „Соколи за свободата на Кюрдистан“ и като „Ястреби за свободата на Кюрдистан“).


text:
 29.4.2014
 BG
 Официален вестник на Европейския съюз
 L 126/51
 РЕГЛАМЕНТ ЗА ИЗПЪЛНЕНИЕ (ЕС) No 434/2014 НА КОМИСИЯТА
 от 11 април 2014 година
 за вписване на название в регистъра на защитените наименования за произход и защитените географски указания (Noisette de Cervione — Nuciola di Cervioni (ЗГУ)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на названието „Noisette de Cervione — Nuciola di Cervioni“, подадено от Франция, бе публикувано в Официален вестник на Европейския съюз
 (2).
 (2)
 Тъй като Комисията не е получила никакви възражения по член 51 от Регламент (ЕС) No 1151/2012, названието „Noisette de Cervione — Nuciola di Cervioni“ следва да се регистрира,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се названието, посочено в приложението към настоящия регламент.
 Член 2
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 април 2014 година.
 За Комисията,
 от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ C 363, 13.12.2013 г., стр. 10.
 ПРИЛОЖЕНИЕ
 Предназначени за консумация от човека земеделски продукти, посочени в приложение I към Договора:
 Клас 1.6: Плодове, зеленчуци и житни растения, пресни или преработени
 ФРАНЦИЯ
 Noisette de Cervione — Nuciola di Cervioni (ЗГУ)


text:
 16.12.2016
 BG
 Официален вестник на Европейския съюз
 L 342/22
 РЕГЛАМЕНТ ЗА ИЗПЪЛНЕНИЕ (ЕС) 2016/2262 НА КОМИСИЯТА
 от 15 декември 2016 година
 за изменение за 257-и път на Регламент (ЕО) No 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с организациите ИДИЛ (Даиш) и Ал Кайда (1), и по-специално член 7, параграф 1, буква а) и член 7а, параграф 1 от него,
 като има предвид, че:
 (1)
 В приложение I към Регламент (ЕО) No 881/2002 са изброени лицата, групите и образуванията, обхванати от мерките за замразяване на средства и икономически ресурси съгласно посочения регламент.
 (2)
 На 12 декември 2016 г. Комитетът по санкциите към Съвета за сигурност на Организацията на обединените нации реши да добави едно физическо лице към списъка на лицата, групите и образуванията, спрямо които следва да се прилага замразяването на средства и икономически ресурси. Приложение I към Регламент (ЕО) No 881/2002 следва да бъде съответно актуализирано.
 (3)
 За да се гарантира ефективността на мерките, предвидени в настоящия регламент, той следва да влезе в сила незабавно,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 881/2002 се изменя в съответствие с приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 15 декември 2016 година.
 За Комисията,
 от името на Председателя,
 Изпълняващ длъжността началник на Службата за инструментите в областта на външната политика
 (1) ОВ L 139, 29.5.2002 г., стр. 9.
 ПРИЛОЖЕНИЕ
 В приложение I към Регламент (ЕО) No 881/2002 в глава „Физически лица“ се добавя следното вписване:
 „Rustam Magomedovich Aselderov (изписване на оригиналния език: Рустам Магомедович Асельдеров) (известен също като а) Abu Muhammad (изписване на оригиналния език: Абу Мухаммад), б) Abu Muhammad Al-Kadari (изписване на оригиналния език: Абу Мухаммад Аль-Кадари), в) Muhamadmuhtar (изписване на оригиналния език: Мухамадмухтар). Дата на раждане: 9.3.1981 г. Място на раждане: с. Ики-Бурул, Ики-Бурулски район, Република Калмикия, Руска федерация. Гражданство: Руска федерация. Паспорт No: Руски паспорт номер 8208 No 555627, издаден от Ленинский офис, дирекция на Федералната служба по въпросите на миграцията на Руската федерация за Република Дагестан. Дата на определянето, посочена в член 7г, параграф 2, буква и): 12.12.2016 г.“


text:
 25.10.2011
 BG
 Официален вестник на Европейския съюз
 L 278/7
 РЕГЛАМЕНТ ЗА ИЗПЪЛНЕНИЕ (ЕС) No 1075/2011 НА КОМИСИЯТА
 от 24 октомври 2011 година
 за определяне на фиксирани стойности при внос за определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 в изпълнение на резултатите от Уругвайския кръг от многостранни търговски преговори Регламент за изпълнение (ЕС) No 543/2011 посочва критериите за определяне от страна на Комисията на фиксирани стойности при внос от трети страни за продуктите и периодите, посочени в приложение XVI, част A към същия регламент,
 ПРИЕ НАСТОЯЩИЯ РЕГЛАМЕНТ:
 Член 1
 Фиксираните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила на 25 октомври 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 24 октомври 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Фиксирани стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Кодове на трети страни (1)
 Фиксирана вносна стойност
 0702 00 00
 AL
 57,4
 MA
 51,7
 MK
 58,0
 ZZ
 55,7
 0707 00 05
 AL
 45,6
 MK
 62,2
 TR
 147,7
 ZZ
 85,2
 0709 90 70
 AR
 33,4
 TR
 135,7
 ZZ
 84,6
 0805 50 10
 AR
 63,2
 TR
 66,8
 ZA
 81,1
 ZZ
 70,4
 0806 10 10
 BR
 217,1
 CL
 71,4
 MK
 110,6
 TR
 129,4
 ZA
 67,9
 ZZ
 119,3
 0808 10 80
 AR
 61,9
 BR
 86,4
 CA
 105,4
 CL
 90,0
 CN
 82,6
 NZ
 110,5
 US
 82,8
 ZA
 100,1
 ZZ
 90,0
 0808 20 50
 CN
 49,9
 TR
 127,5
 ZZ
 88,7
 (1) Номенклатура на страните, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


text:
 11.8.2011
 BG
 Официален вестник на Европейския съюз
 L 206/19
 РЕГЛАМЕНТ ЗА ИЗПЪЛНЕНИЕ (ЕС) No 804/2011 НА СЪВЕТА
 от 10 август 2011 година
 за изпълнение на Регламент (ЕС) No 204/2011 относно ограничителни мерки с оглед на положението в Либия
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) No 204/2011 на Съвета от 2 март 2011 г. относно ограничителни мерки с оглед на положението в Либия (1), и по-специално член 16, параграф 2 от него,
 като има предвид, че:
 (1)
 На 2 март 2011 г. Съветът прие Регламент (ЕС) No 204/2011 относно ограничителни мерки с оглед на положението в Либия.
 (2)
 Предвид сериозната обстановка в Либия и в съответствие с Решение за изпълнение 2011/500/ОВППС на Съвета от 10 август 2011 г. за изпълнение на Решение 2011/137/ОВППС относно ограничителни мерки с оглед на положението в Либия (2), в списъка на подложените на ограничителни мерки физически и юридически лица, образувания и органи, изложен в приложение III към Регламент (ЕС) No 204/2011, следва да се включат още две образувания,
 ПРИЕ НАСТОЯЩИЯ РЕГЛАМЕНТ:
 Член 1
 Образуванията, посочени в приложението към настоящия регламент, се добавят в списъка, изложен в приложение III към Регламент (ЕС) No 204/2011.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 10 август 2011 година.
 За Съвета
 Председател
 M. DOWGIELEWICZ
 (1) ОВ L 58, 3.3.2011 г., стр. 1.
 (2) Виж страница 53 от настоящия брой на Официален вестник.
 ПРИЛОЖЕНИЕ
 Образувания, посочени в член 1
 Име
 Идентификационни данни
 Основания
 Дата на включване в списъка
 1.
 Al-Sharara Oil Services Company
 (известна още като: Al Sharara, Al-shahara oil service company, Sharara Oil Service Company, Sharara, Al-Sharara al-Dhahabiya Oil Service Company)
 Al-Saqa District, Beside al-Saqa Mosque, Tripoli, Libya
 Tel: +218 21362 2163
 Fax: +218 21362 2161
 Образуванието функционира от името на режима на Кадафи или под негово ръководство.
 10.8.2011 г.
 2.
 „Либийската агенция за административно развитие“ (ODAC)
 www.odac-libya.com
 Образуванието функционира от името на режима на Кадафи или под негово ръководство и е потенциален източник на финансиране за режима. ODAC е улеснила изпълнението на хиляди инфраструктурни проекти, финансирани от правителството.
 10.8.2011 г.


text:
 27.11.2020
 BG
 Официален вестник на Европейския съюз
 L 398/6
 РЕГЛАМЕНТ ЗА ИЗПЪЛНЕНИЕ (ЕС) 2020/1770 НА КОМИСИЯТА
 от 26 ноември 2020 година
 относно типовете и видовете растения за засаждане, които не са освободени от изискването за код за проследяване в растителния паспорт съгласно Регламент (ЕС) 2016/2031 на Европейския парламент и на Съвета, и за отмяна на Директива 92/105/ЕИО на Комисията
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) No 228/2013, (ЕС) No 652/2014 и (ЕС) No 1143/2014 на Европейския парламент и на Съвета и за отмяна на директиви 69/464/ЕИО, 74/647/ ЕИО, 93/85/ ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 83, параграф 3 от него,
 като има предвид, че:
 (1)
 С Регламент (ЕС) 2016/2031 се определят правилата относно съдържанието и формàта на растителния паспорт, необходим при движението на растения, растителни продукти и други обекти в рамките на територията на Съюза и при тяхното въвеждане и движение в рамките на защитени зони.
 (2)
 Растителният паспорт за движение в рамките на територията на Съюза съдържа код за проследяване, освен за определени растения за засаждане, които са готови за продажба на краен потребител. Изключението не се прилага за типовете и видовете растения за засаждане, които Комисията включва в съответен списък.
 (3)
 По отношение на някои растения за засаждане се прилагат мерки на Съюза, приети съгласно член 28 или член 30 от Регламент (ЕС) 2016/2031 във връзка с конкретни вредители. Някои от тези растения за засаждане, по-специално тези, за които е известно, че са по-податливи на нападение или зараза с посочените конкретни вредители, или които са били заловени на вътрешния пазар поради нападение от посочените конкретни вредители или заразяване с тях, могат да допринесат за разпространението на тези вредители в рамките на Съюза и по този начин да увеличат потенциала им да окажат силно и дългосрочно отрицателно въздействие върху съответните растения за засаждане.
 (4)
 За някои растения за засаждане с произход от Съюза се прилагат специални изисквания по отношение на определени карантинни вредители от значение за Съюза в съответствие с член 41, параграф 2 от Регламент (ЕС) 2016/2031 и член 8, параграф 2 от Регламент за изпълнение (ЕС) 2019/2072 на Комисията (2). Тези растения за засаждане могат да допринесат за разпространението на въпросните вредители в рамките на Съюза и по този начин да увеличат потенциала им да окажат силно и дългосрочно отрицателно въздействие върху съответните растения за засаждане.
 (5)
 Някои такива растения за засаждане са били заловени по време на движението им в рамките на Съюза, защото са били гостоприемници на карантинни вредители от значение за Съюза.
 (6)
 Поради това е целесъобразно във всички случаи, в които за такива растения за засаждане са издадени растителни паспорти, да се изисква код за проследяване, за да се подобри бързата проследимост на тези растения.
 (7)
 С Регламент (ЕС) 2016/2031, Регламент за изпълнение (ЕС) 2017/2313 на Комисията (3) и настоящия регламент се


text:
установява набор от нови правила относно използването и съдържанието на растителните паспорти. По тази причина Директива 92/105/ЕИО на Комисията (4) става неактуална и следва да бъде отменена.
 (8)
 С цел професионалните оператори и компетентните органи да разполагат с достатъчно време да се приспособят към тези изисквания, настоящият регламент следва да се прилага от 31 декември 2021 г.
 (9)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Типове и видове растения за засаждане, които не са освободени от изискването за код за проследяване в растителния паспорт
 Освобождаването от изискването за посочване на код за проследяване в растителните паспорти за движение в рамките на територията на Съюза, предвидено в член 83, параграф 2, алинея втора от Регламент (ЕС) 2016/2031, не се прилага за типовете и видовете растения за засаждане, изброени в приложението към настоящия регламент.
 Член 2
 Отмяна на Директива 92/105/ЕИО
 Директива 92/105/ЕИО се отменя.
 Член 3
 Влизане в сила и дата на прилагане
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 31 декември 2021 година.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 26 ноември 2020 година.
 За Комисията
 Председател
 Ursula VON DER LEYEN
 (1) ОВ L 317, 23.11.2016 г., стр. 4.
 (2) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) No 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).
 (3) Регламент за изпълнение (ЕС) 2017/2313 на Комисията от 13 декември 2017 г. за установяване на спецификациите за формата на растителния паспорт за движение в рамките на територията на Съюза и на растителния паспорт за въвеждане и движение в рамките на защитена зона (ОВ L 331, 14.12.2017 г., стр. 44).
 (4) Директива 92/105/ЕИО на Комисията от 3 декември 1992 г. относно установяване на степен на стандартизация за фитосанитарните паспорти за използване при движението на някои растения, растителни продукти или други предмети вътре в Общността и за определяне на условията и реда за издаването на такива фитосанитарни паспорти, както и във връзка с условията и подробните процедури за тяхната смяна (ОВ L 4, 8.1.1993 г., стр. 22).
 ПРИЛОЖЕНИЕ
 Типове и видове растения за засаждане, които не са освободени от изискването за код за проследяване в растителния паспорт
 Растения за засаждане, различни от семена, принадлежащи към:
 —
 Citrus
 —
 Coffea
 —
 Lavandula dentata L.
 —
 Nerium oleander L.
 —
 Olea europea L.
 —
 Polygala myrtifolia L.
 —
 Prunus dulcis (Mill.) D.A.Webb
 —
 Solanum tuberosum L.


text:
 13.2.2014
 BG
 Официален вестник на Европейския съюз
 L 43/47
 РЕГЛАМЕНТ ЗА ИЗПЪЛНЕНИЕ (ЕС) No 137/2014 НА КОМИСИЯТА
 от 12 февруари 2014 година
 за изменение на Регламент (ЕС) No 468/2010 за съставяне на списък на ЕС на корабите, извършващи незаконен, недеклариран и нерегулиран риболов
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) No 2847/93, (ЕО) No 1936/2001 и (ЕО) No 601/2004 и за отмяна на регламенти (ЕО) No 1093/94 и (ЕО) No 1447/1999 (1), и по-специално член 30 от него,
 като има предвид, че:
 (1)
 В глава V от Регламент (ЕО) No 1005/2008 се определят процедурите за идентифициране на риболовни кораби, извършващи незаконен, недеклариран и нерегулиран риболов (кораби, извършващи ННН риболов), както и процедурите за съставяне на списък на Европейския съюз на такива кораби. В член 37 от посочения регламент се предвиждат действия, които да бъдат предприемани срещу риболовните кораби, включени в този списък.
 (2)
 Списъкът на ЕС на кораби, извършващи ННН риболов, бе определен с Регламент (ЕС) No 468/2010 на Комисията (2) и впоследствие бе изменен с регламенти за изпълнение (ЕС) No 724/2011 (3), (ЕС) No 1234/2012 (4) и (ЕС) No 672/2013 (5).
 (3)
 Съгласно член 30, параграф 1 от Регламент (ЕО) No 1005/2008 списъкът на ЕС следва да съдържа и риболовните кораби, включени в приети от регионални организации за управление на риболова списъци на кораби, които извършват ННН риболов.
 (4)
 Всички регионални организации за управление на риболова издават и редовно актуализират списъци на кораби, които извършват ННН риболов, съгласно техните съответни правила (6).
 (5)
 В съответствие с член 30 от Регламент (ЕО) No 1005/2008, след като получи от регионалните организации за управление на риболова списъците на кораби, за които се предполага или е доказано, че извършват ННН риболов, Комисията трябва да актуализира списъка на Съюза.
 (6)
 Комисията получи от регионалните организации за управление на риболова актуализираните списъци.
 (7)
 Корабът „Marta Lucia R“, който беше в списъците, изготвени или изменени от Регламент (ЕС) No 468/2010 и регламенти за изпълнение (ЕС) No 724/2011, (ЕС) No 1234/2012 и (ЕС) No 672/2013, е отстранен от тези списъци от Междуамериканската комисия за тропическа риба тон (IATTC) на заседанието ѝ от 10—14 юни 2013 г. и от Международната комисия за опазване на рибата тон в Атлантическия океан (ICCAT) чрез циркулярното ѝ писмо от 20 август 2013 г. Този кораб следва да се счита за отстранен от списъка на Съюза, считано от 20 август 2013 г.
 (8)
 Корабът „RED“,който беше в списъците, изготвени или изменени от Регламент (ЕС) No 468/2010 и регламенти за изпълнение (ЕС) No 724/2011, (ЕС) No 1234/2012 и (ЕС) No 672/2013, е отстранен от списъците на Комисията за риболова в североизточните части на Атлантическия океан (NEAFC) на 14 ноември 2012 г., от тези на Организацията за риболова в северозападната част на Атлантическия океан (NAFO) — 21 декември 2012 г., и от тези на


text:
Организацията за риболова в Югоизточния Атлантически океан (SEAFO) — на заседанието на неговия комитет за изпълнение на 11 декември 2013 г. Този кораб следва да се счита за отстранен от списъка на Съюза, считано от 11 декември 2013 г.
 (9)
 Предвид възможността един и същи кораб да фигурира под различни имена и/или флагове в зависимост от момента, в който е бил включен в списъците на регионалните организации за управление на риболова, списъкът на ЕС следва да включва различните имена и/или флагове, както това е установено от съответните регионални организации за управление на риболова.
 (10)
 Поради това Регламент (ЕС) No 468/2010 следва да бъде съответно изменен.
 (11)
 Мерките, предвидени в настоящия регламент, са в съответствие със становището на Комитета по рибарство и аквакултури,
 ПРИЕ НАСТОЯЩИЯ РЕГЛАМЕНТ:
 Член 1
 Част Б от приложението към Регламент (ЕС) No 468/2010 се заменя с текста в приложението към настоящия регламент.
 Член 2
 Настоящият регламент влиза в сила на седмия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 12 февруари 2014 година.
 За Комисията
 Председател
 José Manuel BARROSO
 (1) ОВ L 286, 29.10.2008 г., стр. 1.
 (2) ОВ L 131, 29.5.2010 г., стр. 22.
 (3) ОВ L 194, 26.7.2011 г., стр. 14.
 (4) ОВ L 350, 20.12.2012 г., стр. 38.
 (5) ОВ L 193, 16.7.2013 г., стр. 6.
 (6) Последни актуализации: CCAMLR: Списък за 2013 и 2014 г. на кораби, извършващи ННН риболов, приет на годишното заседание на CCAMLR-XXXII, състояло се от 23 октомври до 14 ноември 2013 г.; SEAFO: SEAFO включва в своя списък на кораби, извършващи ННН риболов, списъците на CCAMLR, NEAFC-B и NAFO (приети от неговия комитет за изпълнение на 11 декември 2013 г.); ICCAT: Списък за 2013 г. на кораби, извършващи ННН риболов, приет на годишното заседание през ноември 2013 г. (Препоръка 11—18); IATTC: Списък за 2013 г., приет на 85-ото заседание на IATTC през юни 2013 г.; NEAFC: Списък В АМo 2011-18 на кораби, извършващи ННН риболов, приет на 32-рото годишно заседание, ноември 2013 г.; NAFO: Списък за 2013 г., приет на 35-ото годишно заседание, септември 2013 г.; WCPFC: Списък на WCPFC на кораби, извършващи ННН риболов, за 2014 г., в сила от 6 февруари 2014 г., 60 дни след WCPFC 10, IOTC: Списък на IOTC на кораби, извършващи ННН риболов, преразгледан на 17-ата сесия на IOTC, 6—10 май 2013 г.
 ПРИЛОЖЕНИЕ
 „ЧАСТ Б
 Кораби, посочени в съответствие с член 30 от Регламент (ЕО) No 1005/2008
 Идентификационен номер на кораба по ММО (1)/референтен номер по РОУР
 Име на кораба (предишно име) (2)
 Държава на флага или територия на флага [според съответната РОУР] (2)
 Включен в списъка на РОУР (2)
 20060010 [ICCAT]
 ACROS No 2
 Неизвестна (последен известен флаг: Хондурас)
 ICCAT
 20060009 [ICCAT]
 ACROS No 3
 Неизвестна (последен известен флаг: Хондурас)
 ICCAT
 7306570
 ALBORAN II (WHITE ENTERPRISE [NAFO, NEAFC]/WHITE, ENTERPRISE, ENXEMBRE, ATALAYA, REDA IV, ATALAYA DEL SUR [SEAFO])
 Неизвестна (последни известни флагове: Панама, Сейнт Китс и Невис) [NAFO, NEAFC]/Панама